monivuotisia viljelykasveja koskevista Euroopan tilastoista annetulla asetuksella (EU) N:o 1337/2011 komissiolle siirretyn delegoitujen säädösten antamisvallan käyttämisestä

KOMISSION KERTOMUS EUROOPAN PARLAMENTILLE JA NEUVOSTOLLE

monivuotisia viljelykasveja koskevista Euroopan tilastoista annetulla asetuksella (EU) N:o 1337/2011 komissiolle siirretyn delegoitujen säädösten antamisvallan käyttämisestä

1.Johdanto

Joulukuun 13 päivänä 2011 annetun Euroopan parlamentin ja neuvoston asetuksen (EU) N:o 1337/2011 4 artiklan 3 kohdassa ja 13 artiklassa siirretään komissiolle valta antaa delegoituja säädöksiä.

Komissiolla on 4 artiklan 3 kohdan mukaisesti valta antaa delegoituja säädöksiä taloudellisen ja teknisen kehityksen huomioon ottamiseksi. Delegoiduilla säädöksillä voidaan tehdä muutoksia

·asetuksen liitteessä I oleviin lajien jaotteluun lajikkeittain, tiheysluokkiin ja ikäluokkiin, sekä

·asetuksen liitteessä II oleviin muuttujiin/ominaispiirteisiin, kokoluokkiin, erikoistumisasteeseen ja viiniköynnöslajikkeisiin.

Delegoiduilla säädöksillä ei kuitenkaan voida muuttaa vaadittuja tietoja, jotka ovat valinnaisia.

Käyttäessään tätä valtaansa komissio varmistaa, ettei delegoiduista säädöksistä aiheudu huomattavaa hallinnollista lisärasitetta jäsenvaltioille tai vastaajille.

Lisäksi 13 artiklan mukaisesti komissio arvioi kaikkien 4 artiklassa tarkoitettujen tietojen tuottamisen tarpeellisuutta. Jos komissio tämän arvioinnin perusteella katsoo, että joitakin näistä tiedoista ei enää vaadita, sillä on oikeus antaa asetuksen (EU) N:o 1337/2011 mukaisesti delegoituja säädöksiä, joilla poistetaan joitakin tietoja liitteistä I ja II.

2.Oikeusperusta

Asetuksen (EU) N:o 1337/2011 11 artiklan 2 kohdan mukaisesti valta antaa delegoituja säädöksiä siirretään viideksi vuodeksi 31 päivästä joulukuuta 2011. Kyseinen jakso päättyi 31 päivänä joulukuuta 2016. Säädösvallan siirtoa voidaan jatkaa ilman eri toimenpiteitä viiden vuoden pituisiksi kausiksi, jollei Euroopan parlamentti tai neuvosto vastusta sitä.

Komissio hyväksyi ensimmäisen kertomuksen siirretyn säädösvallan käyttämisestä 22 päivänä maaliskuuta 2016. Komissio ilmoitti, että se ei ollut käyttänyt sille siirrettyä säädösvaltaa, mutta katsoi, että sillä olisi edelleen oltava tämä asetuksella (EU) N:o 1337/2011 siirretty säädösvalta, koska sen saattaa olla tarpeen käyttää kyseistä valtaa tulevaisuudessa. Säädösvallan siirtoa jatkettiin ilman eri toimenpiteitä uudeksi viiden vuoden pituiseksi kaudeksi, joka päättyy 31 päivänä joulukuuta 2021.

Komissio laatii siirrettyä säädösvaltaa koskevan kertomuksen viimeistään yhdeksän kuukautta ennen viiden vuoden kauden päättymistä. Tällä kertomuksella täytetään toisen kerran kyseinen velvollisuus.

3.Siirretyn säädösvallan käyttäminen

Komissio ei ole vielä käyttänyt sille asetuksella (EU) N:o 1337/2011 siirrettyä valtaa antaa delegoituja säädöksiä.

Asetus kattaa hedelmätarhoja ja viinitiloja koskevien rakennetilastojen keruun viisivuosittain. Viimeisimmät hedelmätarhoja koskevat tiedot kerättiin vuonna 2017, ja ne toimitettiin komissiolle (Eurostatille) syyskuun lopussa vuonna 2018. Viimeisimmät viinitiloja koskevat tiedot kerättiin vuonna 2020, ja ne on määrä toimittaa komissiolle (Eurostatille) syyskuun loppuun mennessä vuonna 2021.

Osana Euroopan maataloustilastoja koskevaan strategiaan liittyvää maataloustilastojen modernisointia annettiin vuonna 2018 Euroopan parlamentin ja neuvoston asetus (EU) 2018/1091. Se kattaa integroidut maatilatilastot. Asetuksen (EU) N:o 1337/2011 nojalla toteutetut hedelmätarhoja ja viinitiloja koskevat tiedonkeruut on määrä integroida integroituihin maatilatilastoihin vuodesta 2023 lähtien hedelmätarhoja koskevan tiedonkeruun osalta ja vuodesta 2026 lähtien viinitiloja koskevan tiedonkeruun osalta. Asetuksella (EU) 2018/1091 kumotaan asetus (EU) N:o 1337/2011 1 päivästä tammikuuta 2022.